Kakawin Nāgarakṛtâgama/Pupuh 1
Pupuh 1 - Jagaddhita 
 
1. 
a. Oṃ nāthāya namo 'stu te stutining atpada ri pada bhaṭāra nityaśa 
b. sang sūkṣmêng tĕlĕnging samādhi Śiwa Buddha sira sakala niṣkalātmaka 
c. sang śrī Parwatanātha nāthaning anātha sira ta patining jagatpati
d. sang hyangning hyang iniṣṭy acintyaning acintya hana taya tĕmahnirêng jagat.

ꦎꦀꦤꦴꦡꦴꦪꦤꦩꦺꦴꦱ꧀ꦠꦸꦠꦺꦱ꧀ꦠꦸꦠꦶꦤꦶꦔꦠ꧀ꦥꦢꦫꦶꦥꦢꦨꦛꦴꦫꦤꦶꦠꦾꦯ꧈ 
ꦱꦁꦱꦹꦏ꧀ꦱ꧀ꦩꦺꦁꦠ꧀ꦭꦼ ꦔꦶꦁꦱꦩꦴꦣꦶꦯꦶꦮꦧꦸꦢ꧀ꦣꦱꦶꦫꦰꦏꦭꦤꦶꦰ꧀ꦏꦭꦴꦠ꧀ꦩꦏꦴ꧈ 
ꦱꦁꦯꦿꦷꦥꦮ꧀ꦮꦂꦠꦤꦴꦡꦤꦴꦡꦤꦶꦔꦤꦴꦡꦱꦶꦫꦠꦥꦠꦶꦤꦶꦁꦗꦒꦠ꧀ꦥꦠꦶ꧈
ꦱꦁꦲꦾꦁꦤꦶꦔ꧀ꦲꦾꦔꦶꦤꦶꦰ꧀ꦛꦾꦕꦶꦤ꧀ꦠꦾꦤꦶꦔꦕꦶꦤ꧀ꦠꦾꦲꦤꦴꦮꦪꦃꦤꦶꦫꦺꦁꦗꦒꦠ꧀ ꧅  

2. 
a. byāpi byāpaka sarwatattwagata nirguṇa sira ring apakṣa weṣṇawa 
b. ring yogīśwara Poruṣêng Kapila Jambhala sakala sira n hyang ing dhana 
c. śrī Wāgindra sira n hyang ing sakalaśāstra Manasija siring smarāgama 
d. ring wighnotsaraṇaprayoga Yamarāja sira makaphala ng jagaddhita.

ꦧꦾꦴꦥꦶꦧꦾꦴꦥꦏꦱꦮ꧀ꦮꦂꦠꦠ꧀ꦮꦒꦠꦤꦶꦒꦸꦟꦱꦶꦫꦫꦶꦔꦥꦏ꧀ꦱꦮꦺꦰ꧀ꦟꦮ꧈
ꦫꦶꦁꦪꦺꦴꦒꦷꦯ꧀ꦮꦫꦥꦺꦴꦫꦸꦰꦺꦁꦏꦥꦶꦭꦗꦩ꧀ꦨꦭꦱꦏꦭꦏꦭꦱꦶꦫꦴꦤ꧀ꦲꦾꦔꦶꦁꦣꦤ꧈
ꦯꦿꦷꦮꦴꦒꦶꦤ꧀ꦢꦿꦱꦶꦫꦴꦤ꧀ꦲꦾꦔꦶꦁꦱꦏꦭꦯꦴ ꦱ꧀ꦠꦿꦩꦤꦱꦶꦗꦱꦶꦫꦺꦁꦱ꧀ꦩꦫꦴꦒꦩ꧈
ꦫꦶꦁꦮꦶꦓ꧀ꦤꦺꦴꦠ꧀ꦰꦫꦤ ꦥꦿꦪꦺꦴꦒꦪꦩꦫꦴꦗꦱꦶꦫꦩꦏꦥꦭꦁꦗꦒꦢ꧀ꦣꦶꦠ ꧅

3. 
a. nāhan doning umastutī padanirâhyun umikĕta kathe nareśwara 
b. sang śrī nātha ri Wilwatikta haji Rājasanagara wiśeṣa bhūpati 
c. sākṣāt janma bhaṭāra nātha sira n anghilangakĕn i kalangka ning prajā 
d. hĕnty angbhūmi Jawâtibhakti manukūla tumuluyi tĕkêng digantara.

ꦤꦲꦤ꧀ꦢꦺꦴꦤꦶꦔꦸꦩꦱ꧀ꦠꦸꦠꦷꦥꦢꦤꦶꦫꦴꦲꦾꦸꦤꦸꦩꦶꦏꦼꦠꦏꦠꦺꦤꦫꦺꦯ꧀ꦮꦫ꧈ 
ꦱꦁꦯꦿꦷꦤꦴꦡꦫꦶꦮꦶꦭ꧀ꦮꦠꦶꦏ꧀ꦠꦲꦗꦶꦫꦴꦰꦤꦒꦫꦮꦶꦯꦺꦰꦨꦹꦥꦠꦶ꧈
ꦱꦴꦏ꧀ꦱꦠ꧀ꦗꦤ꧀ꦩꦨꦛꦴꦫꦤꦴꦡꦱꦶꦫꦤꦔ꧀ꦲꦶꦭꦔꦏꦼꦤꦶꦏꦭꦔ꧀ꦏꦤꦶꦁꦥꦿꦗ꧈
ꦲꦼꦤ꧀ꦠꦾꦁꦨꦹꦩꦶꦗꦮꦴꦠꦼꦨꦏ꧀ꦠꦶꦩꦤꦸꦏꦸꦭꦠꦸꦩꦸꦭꦸꦪꦶꦠ꧀ꦏꦺꦁꦢꦶꦒꦤ꧀ꦠꦫ ꧅

4.
a. ri śākartu śarena rakwa ri wijil nṛpati tĕlas inastwakĕn prabhū
b. an garbeśwara nātha ring kahuripan wihaganira namā nuṣādbhuta
c. liṇḍung bhūmi kĕtug hudan hawu gĕrĕh kilat awilĕtan ing nabhasgala
d. luntur tang himawān ri kāmpudananang kujana kuhaka māti tan pagap

ꦫꦶꦁꦯꦴꦏꦠ꧀ꦠꦸꦂꦯꦫꦺꦤꦫꦏ꧀ꦮꦫꦶꦮꦶꦗꦶꦭ꧀ꦤꦽꦥꦠꦶꦠ꧀ꦭꦱꦶꦤꦱ꧀ꦠ꧀ꦮꦏꦼꦤ꧀ꦥꦿꦨꦸ꧈
ꦄꦤ꧀ꦒꦧ꧀ꦨꦺꦂꦯ꧀ꦮꦫꦤꦴꦡꦫꦶꦁꦏꦲꦸꦫꦶꦥꦤ꧀ꦮꦶꦲꦒꦤꦶꦫꦤꦩꦴꦤꦸꦄꦴꦢ꧀ꦨꦹꦠ꧈
ꦭꦶꦟ꧀ꦣꦸꦁꦨꦹꦩꦶꦏ꧀ꦠꦸꦒ꧀ꦲꦸꦢꦤ꧀ꦲꦮꦸꦒꦼꦉꦃꦏꦶꦭꦠꦮꦶꦊꦠꦤꦶꦁꦤꦨꦱ꧀ꦒꦭ꧈
ꦒꦸꦤ꧀ꦠꦸꦠ꧀ꦠꦁꦂꦫꦲꦶꦩꦮꦴꦤꦿꦶꦏꦴꦩ꧀ꦥꦸꦢꦤꦤꦁꦏꦸꦗꦤꦏꦸꦲꦏꦩꦴꦠꦶꦠꦤ꧀ꦥꦒꦥ꧀ ꧅

5.
a. nāhan hinghanirān bhaṭāra girinātha sakala matĕmah prabhūttama
b. na lwir sādĕgireka nangsaya wabhūmicawatĕluk umungkulādara
c. wiprakṣa triya waiśya śudra caturaśrama sama nipuṇeng  samāhita
d. hĕntyang durjana marya buddhi kala kewala matakut i wīrya sang prabhū

ꦤꦴꦲꦤ꧀ꦲꦶꦔꦤꦶꦫꦴꦤ꧀ꦨꦛꦴꦫꦒꦶꦫꦶꦤꦴꦡꦱꦏꦭꦩꦠ꧀ꦩꦃꦥꦿꦨꦹꦠ꧀ꦠꦩ꧈
ꦤꦭ꧀ꦮꦶꦱꦴꦂꦢꦼꦒꦶꦫꦺꦏꦤꦁꦱꦪꦮꦨꦹꦩꦶꦕꦮꦠ꧀ꦭꦸꦏꦸꦩꦸꦔ꧀ꦏꦸꦭꦴꦢꦫ꧈
ꦮꦶꦥꦿꦏ꧀ꦱꦠꦿꦶꦪꦮꦻꦯꦾꦯꦹꦢꦿꦕꦠꦸꦫꦯꦿꦩꦱꦩꦤꦶꦥꦸꦟꦺꦁꦱꦩꦴꦲꦶꦠꦴ꧈
ꦲꦼꦤ꧀ꦠꦾꦁꦢꦸꦗ꧀ꦗꦂꦤꦩꦪꦾꦂꦧꦸꦢ꧀ꦣꦶꦏꦭꦏꦺꦮꦭꦩꦠꦏꦸꦠꦶꦮꦶꦪꦾꦂꦱꦁꦥꦿꦨꦹ ꧅ ꧐ ꧅

Nāgarakṛtâgama
Kakawin Nāgarakṛtâgama